DA Den Europæiske Unions Tidende C 135/4

Høringskonsulentens endelige rapport (1)

Førersikkerhedssystemer til japanske bilproducenter

(Sag AT.39881)

(2018/C 135/04)

Den 4. april 2016 indledte Kommissionen proceduren efter artikel 11, stk. 6, i forordning (EF) nr. 1/2003 (2) og artikel 2, stk. 1, i Kommissionens forordning (EF) nr. 773/2004 (3) over for Tokai Rika (4), Takata (5), Autoliv (6), Toyoda Gosei (7) og Marutaka (8) (samlet benævnt »parterne«).

Efter forligsforhandlinger (9) og indgivelse af forligsindlæg (10) i henhold til artikel 10a, stk. 2, i forordning (EF) nr. 773/2004 fremsendte Kommissionen en klagepunktsmeddelelse den 26. september 2017. Ifølge klagepunktsmeddelelsen deltog parterne i en eller flere af fire uafhængige og vedvarende overtrædelser af artikel 101 i TEUF og EØS-aftalens artikel 53 i forbindelse med deres levering af visse produkter til førersikkerhedssystemer til japanske producenters personbiler.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet i deres forligsindlæg.

Det fremgår af Kommissionens afgørelsesudkast, at parterne overtrådte artikel 101 i TEUF og EØS-aftalens artikel 53 ved at deltage i en eller flere af fire uafhængige og vedvarende overtrædelser bestående af samordning af priser og opdeling af markeder i forbindelse med levering af visse typer produkter til førersikkerhedssystemer (sikkerhedsseler, airbags og/eller rat) til personbiler mellem juli 2004 og juli 2010 til en række japanske bilproducenter, som er aktive i EØS.

Jeg har i overensstemmelse med artikel 16 i afgørelse 2011/695/EU undersøgt, om afgørelsesudkastet kun omhandler klagepunkter, som parterne har haft mulighed for at fremsætte bemærkninger til. Det har jeg konkluderet, at det gør.

På baggrund heraf og i betragtning af at parterne ikke har fremsat anmodninger eller klager til mig (11), finder jeg, at alle parternes proceduremæssige rettigheder i denne sag er blevet respekteret.

Bruxelles, den 21. november 2017. Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Tokai Rika Co., Ltd.

(5) Takata Corporation.

(6) Autoliv Inc. og Autoliv Japan Ltd.

(7) Toyoda Gosei Co., Ltd.

(8) Marutaka Co., Ltd.

(9) Der blev afholdt forligsmøder mellem juli 2016 og maj 2017.

(10) Parternes forligsanmodninger blev fremsendt […].

(11) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).